Mäntsälän kokoomuksen vaalipäällikkö Antero Auran viimeisin petosjuttu on vuodelta 2016.

Mäntsälän kokoomuksen vaalipäällikkö ja kuntavaaliehdokas Tommi Antero Aura on syyllistynyt useisiin petoksiin ja törkeisiin petoksiin.

Auralla on tälläkin hetkellä vireillä yksi oikeusjuttu Helsingin käräjäoikeudessa.

Kokoomuksessa tiedettiin Auran rikoshistoriasta, mutta vireillä oleva oikeusjuttu ei ollut puolueen tiedossa.

Helsingin käräjäoikeuden mukaan Mäntsälän kokoomuksen vaalipäällikkö ja kuntavaaliehdokas Tommi Antero Aura on syyllistynyt 2000-luvulla useisiin petoksiin ja törkeisiin petoksiin sekä ainakin yhteen törkeän petoksen yritykseen.

Aura on kuntavaaliehdokkaana nimellä T. Antero Aura, mutta hän käyttää nimeä Antero Aura toimiessaan Mäntsälän Kokoomuksen vaalipäällikkönä.

Kokoomuksen puheenjohtaja, valtiovarainministeri Petteri Orpo esiintyy Auran kunnallisvaalivideolla.

- Anterolla on hyvä yhteys päättäjiin, Orpo kehuu videolla, joka löytyy kuntavaaliehdokkaan Facebook-sivuilta.

Vaalivideo lisättiin Auran sivuille helmikuun 4. päivä.

Iltalehti ei tavoittanut Orpoa kommentoimaan videolla esiintymistä, mutta Uudenmaan kokoomuksen toiminnanjohtaja Jenny Nymanin mukaan Orpo ei tiennyt Auran rikostaustasta.

- Orpo ei ollut tietoinen Auran taustasta videolla esiintyessään, Nyman sanoo.

Laaja petossarja

Auran ensimmäiset petostuomiot Helsingin käräjäoikeudesta ovat 2000-luvun alusta.

Vuonna 2014 Aura sai tuomiot törkeästä petoksesta, törkeän petoksen yrityksestä, petoksesta ja väärennöksestä. Oikeudenkäyntikielenä oli ruotsi.

Törkeä petostuomio tuli tapauksesta, jossa Aura oli erehdyttänyt Kansaneläkelaitoksen maksamaan hänelle työttömyysetuuksia ja asumistukea vuosina 2007-2010 yhteensä 22 765 euroa, vaikka Aura oli samaan aikaan töissä.

Törkeän petoksen yrityksestä Aura sai tuomion, sillä oli yrittänyt erehdyttää autoliikkeeltä 44 000 euron hintaisen Audi S4 Avant -henkilöauton väärennettyjen maksukuittien avulla.

Petos- ja väärennöstuomiot tulivat tapauksesta, jossa Aura onnistui huijaamaan itselleen yli 2 600 euron arvoisen lomamatkan väärennettyjen kuittien avulla.

Aura kiisti syyllisyytensä kaikkiin syytekohtiin.

Hän vastasi Kela-petokseen, ettei hän tietoisesti erehdyttänyt Kansaneläkelaitosta maksamaan työttömyysetuutta, vaan hänen työnsä oli niin satunnaista, että hän teoriassa oli työttömänä koko etuudennautintansa ajan.

Petossyytteisiin Aura vastasi, että kyse oli väärinkäsityksistä ja teknisistä ongelmista laskuja maksaessa.

Kokoomuksen puheenjohtaja Petteri Orpo kehuu Auraa vaalivideolla. Uudenmaan kokoomuksen toiminnanjohtajan mukaan Orpo ei tiennyt Auran rikostaustasta. AOP

Vankeustuomio

Käräjäoikeus langetti Auralle vuonna 2014 edellä mainituista petoksista yhden vuoden ja kolmen kuukauden vankeustuomion. Tuomion kovuutta arvioidessaan oikeus otti huomioon Auran vuonna 2013 saaman tuomion.

Aura on ilmoittanut olevansa tyytymätön käräjäoikeuden tuomioon.

Auran viimeisin oikeusjuttu Helsingin käräjäoikeudessa on vuodelta 2016. Juttu on vielä vireillä, mutta häntä syytetään ainakin yhdestä törkeästä petoksesta. Tuomio jutussa annetaan helmikuun lopulla.

Tausta tiedossa

Kokoomuksessa tiedettiin Auran aiemmista petostuomioista, kun hänet valittiin kuntavaaliehdokkaaksi ja Mäntsälän kokoomuksen vaalipäälliköksi.

- Ihan täysin en hänen taustaansa tiedä, mutta se oli tiedossa, että hänet on tuomittu jostain rikoksista, Uudenmaan kokoomuksen toiminnanjohtaja Jenny Nyman sanoo.

- Mäntsälän kokoomus on hänet valinnut kuntavaaliehdokkaaksi ja vaalipäälliköksi, joten he ovat toimivaltaisia asiassa. Yleisesti lähdemme siitä, että jos ihminen on tuomittu ja hän on tuomionsa kärsinyt, niin ehdokkaana voi olla. Loppu on sitten äänestäjien arvioitavissa, Nyman selvittää.

Nymanille Aura on tuttu henkilö, mutta hän ei ole itse keskustellut Auran kanssa tämän rikostaustasta. Se on selvinnyt Nymanille muuta kautta.

Sitä kokoomuksessa ei kuitenkaan tiedetty, että Auralla on tälläkin hetkellä vireillä oikeusjuttu Helsingin käräjäoikeudessa.

- Siitä ei ollut tietoa, että hänellä on keskeneräisiä oikeusjuttuja. Tämä tuli täytenä yllätyksenä, Nyman sanoo kuullessaan asiasta Iltalehdeltä.

Arvioitava uudelleen

Nymanin mukaan Auran kuntavaaliehdokkuutta ja toimimista Mäntsälän kokoomuksen vaalipäällikkönä pitää arvioida uudestaan nyt, kun tieto vireillä olevasta rikosjutusta tuli kokoomuksen tietoon.

- En osaa sanoa näin nopeasti, miten tämä tulee vaikuttamaan hänen asemaansa. Asiaa täytyy arvioida uudestaan uusien tietojen valossa. Täytyy keskustella asiasta Mäntsälän kokoomuksen kanssa.

- Periaatteessa nämä asiat arvioidaan aina tilannekohtaisesti. Onneksi emme joudu kovin usein tällaisten tilanteiden eteen, Nyman sanoo.

Nymanin mukaan kokoomuksessa keskustellaan aina etukäteen ehdokkaaksi haluavien kanssa ja samalla käydään läpi henkilön taustoja.

- Ehdokkaiden kanssa keskustellaan heidän ajatuksistaan ja taustoista, mutta emme me aktiivisesti ja systemaattisesti ihmisten rikoshistoriaa tarkista. On henkilöstä kiinni, mitä hän haluaa itsestään kertoa.

Kuntavaalien ehdokasasettelu on käynnissä 28. helmikuuta saakka, jolloin puolueiden on jätettävä lopulliset ehdokaslistansa.

- Siihen asti voidaan tehdä muutoksia, Nyman sanoo.